Oscar Pistorius na ander tronk geskuif | Maroela Media
Die departement van korrektiewe dienste (DKD) het Maandag bevestig dat Oscar Pistorius na die Atteridgeville Korrektiewe Sentrum oorgeplaas is.
Singabakho Nxumalo, woordvoerder van die departement, het gesê die Atteridgeville-gevangenis val onder die bestuur van die Kgosi Mampuru II-gevangenis. Die Atteridgeville-gevangenis word gebruik om oortreders wat vonnisse van minder as ses jaar tronkstraf uitdien, te huisves.
“Dit was ná versigtige oorweging van al die belangrike faktore dat die bestuur besluit het die Atteridgeville Korrektiewe Sentrum is die beste plek om Pistorius te akkommodeer,” het Nxumalo gesê. “Sedert Pistorius gevonnis is, is hy in die voorlopige aanhoudingsentrum aangehou om sy gestremdheidsbehoeftes te akkommodeer. Hierdie sentrum het egter geen rehabilitasie- en ontwikkelingsprogramme nie aangesien dit ontwerp is om verhoorafwagtende gevangenes aan te hou.”
Nxumalo het gesê die Kgosi Mampuru II-bestuur het in Mei vanjaar opgraderings by die Atteridgeville-gevangenis gedoen waartydens daar baddens geïnstalleer is. “Hierdie opgraderings is nie net vir mnr. Pistorius gedoen nie, maar om alle gestremde gevangenes in die Kgosi Mampuru II-gebied te akkommodeer. Hierdie opgraderings was reeds beplan lank voordat mnr. Pistorius na Atteridgeville oorgeplaas is,” het hy gesê.
Hy het gesê Pistorius sal nou aan departementele rehabilitasieprogramme kan deelneem wat spesifiek ontwikkel is volgens gevangenes se behoeftes en vonnisse. “Hierdie program speel ŉ noodsaaklike rol in die rehabilitasie van ŉ oortreder en is van kardinale belang wanneer gevangenes vir parool oorweeg word. Mnr. Pistorius se oorplasing is suiwer gedoen op grond van sy aansoek wat wettiglik en volgens die korrekte prosedure oorweeg en goedgekeur is.”
Pistorius is in Julie vanjaar tot ses jaar tronkstraf gevonnis vir die moord op sy meisie, Reeva Steenkamp. Die staat se appèlaansoek teen Pistorius se vonnis is in Augustus vanjaar aangehoor en van die hand gewys. Die staat het daarna aangedui dat hy die appèlhof direk sal nader om teen die vonnis te appelleer.
Waarom die voormalige atleet nou so baie publusiteint kry gaan my verstand te bowe.
Hoekom word Oscar so bevoordeel???? Ek ken iemand wat bedrog gepleeg het vir die bedrag van R2,5 miljoen. Sy straf – 15 jaar en is in ‘n sel saam met 25 ander persone. Hoekom, hoekom????????
“Die Atteridgeville-gevangenis word gebruik om oortreders wat vonnisse van minder as ses jaar tronkstraf uitdien, te huisves”. Toemaar hy sal terug skuif wanneer hy effektief tot 15 jaar gevonnis gaan word.
Mnr Pretorius, excuse me. Waarom word daar nie so na alle veroordeeldes verwys nie?
Ai genade …. maar die mannetjie hou daarvan om publisiteit & aandag te kry …. tipies ….. hoekom is hy ook nie saam met ander gevangenisse in ‘n sel nie ….. is hy bang of kan hy dit nie ” handle ” nie !!! Wat maak hom dan so spesiaal om al die aandag kry …. hoop van harte hy kry ook sy vonnis van 15 jaar …. wat goed is vir een misdadiger , is goed vir hom ook !!